Joachim Löw
Joachim Löw njemački je nogometni trener i bivši nogometaš. Löw je većinu igračke karijere proveo u Njemačkoj, ostvarivši najveći uspjeh kao igrač Freiburga. Trenerskim poslom počeo se baviti 1994, tada još kao trener-igrač, a isključivo kao trener nakon završetka igračke karijere 1995. Rane uspjehe ostvaruje kao trener Stuttgarta i Tirol Innsbrucka, dok vrhunac svoje trenerske karijere ostvaruje na klupi Njemačke. Tu je startao kao asistent i učenik Jürgena Klinsmanna, koga je i zamijenio kada mu je istekao ugovor 2006. S reprezentacijom je na svim takmičenjima od 2008. do Svjetskog prvenstva 2018. stizao barem do polufinala. Poslije tri uzastopna neuspjeha u osvajanju turnira, 2014. odveo je Njemačku do titule svjetskog prvaka, nakon pobjede nad Argentinom nakon produžetaka. Iste godine izabran je za najboljeg selektora turnira, a Njemačka je osvojila svoj četvrti naslov svjetskog prvaka.